Oefening en gewig | Health24
Oefening en gewig
Ek sien by vraag 379 dat die persoon vra hoekom sy gewig optel al oefen sy hard? U het geantwoord dat dit dalk te doen het met spiermassa wat sy optel of cortisol wat afgeskei word. Ek ervaar dieselfde probleem met my gewig. Indien laasgenoemde die probleem is, hoe werk ''n mens dit teen? Ek oefen daagliks as volg:
Maandae: Spinning soggens en shape klas in die middag
Dinsdae: Shape klas soggens
Woensdae: Spinning soggens en bootcamp in die middag
Donderdae: Bootcamp soggens
Vrydae: Spinning soggens
Oor naweke vat ek af. Kan dit mooontlik wees dat my liggaam cortisol afskei en dit gewigstoename veroorsaak? My liggaamsvet is tans 17%.
Beste Oefening en Gewig
Indien jy oormatig oefen, kan daar wel kortisol geproduseer word en dit kan weer lei tot waterretensie wat jou swaarder sal laat weeg, maar nie noodwendig dui op 'n hoë liggaamsvet- inhoud nie. Jy noem nie hoeveel jy tans weeg en hoe lank jy is nie, sodat ek jou BMI kan bereken. Vrouens wat nie top atlete is nie, het 'n normale liggaamsvetpersentasie van 24% en top vroulike atlete soos dié wat die maraton hardloop, het 'n persentasie van 10%. Jy is dus halfpad tussen hierdie 2 vetpersentasies wat waarskynlik normaal is vir dames wat nie professionele atlete is nie. Kortisol produksie word verminder deur: a) jou koolhidraatinname te verhoog, veral tydens en na oefening, b) te ontspan, c) ordentlik te rus tussen oefensessies. Waterretensie kan bekamp word deur 'n lae-sout dieet te volg en 'n ligte diuretikum (waterpil) te laat voorskryf deur jou dokter.